b'\n_START_ARTICLE_\nSelfangst\n_START_PARAGRAPH_\nSelfangst er kommersiell fangst av viltlevende seler. N\xc3\xa6ringen ut\xc3\xb8ves i v\xc3\xa5r tid av fangstfolk fra Norge, Canada og Russland i nordatlantiske farvann. De viktigste artene, \xc3\xb8konomisk sett, er gr\xc3\xb8nlandssel, klappmyss og storkobbe.\n_START_SECTION_\nNorsk selfangst\n_START_PARAGRAPH_\nSel har v\xc3\xa6rt jaktet i uminnelige tider i Norge, men f\xc3\xb8r den kommersielle fangsten tok til kaller vi det seljakt. Norsk selfangst fra havg\xc3\xa5ende fart\xc3\xb8yer tok f\xc3\xb8rst til p\xc3\xa5 begynnelsen av 1700-tallet, men s\xc3\xa6rlig betydningsfull ble den ikke f\xc3\xb8r p\xc3\xa5 1800-tallet. Til \xc3\xa5 begynne med var det kun nordnorske skuter som jaktet p\xc3\xa5 hvalross ved Bj\xc3\xb8rn\xc3\xb8ya og Spitsbergen. Etter hvert ble det ogs\xc3\xa5 jaktet etter hvalross i Vestisen, og skuter fra Nordvestlandet og S\xc3\xb8r-Norge kom med i fangsten. Da hvalrossbestanden kulminerte ble jakten rettet mot andre arter, som gr\xc3\xb8nlandssel og klappmyss, og jaktomr\xc3\xa5det ble utvidet til ogs\xc3\xa5 \xc3\xa5 gjelde \xc3\x98stisen. Fra 1937 ble det ogs\xc3\xa5 fanget sel utenfor Newfoundland. _NEWLINE_Seljakt i norske farvann foreg\xc3\xa5r fortsatt i begrenset omfang etter havert, steinkobbe, ringsel og gr\xc3\xb8nlandssel. Fangst av de kystlevende bestandene av havert og steinkobbe ble kvoteregulert fra 1997. Fangst av de pelagiske artene gr\xc3\xb8nlandssel og klappmyss er n\xc3\xa5 kvotebestemt._NEWLINE_EU innf\xc3\xb8rte i 2009 forbud mot transitt av selprodukter. Norske myndigheter subsidierte selfangst til 2015. Den siste selfangstskuten la ned virksomheten i 2017.\n_START_SECTION_\n\xc3\x98stisen og Vestisen\n_START_PARAGRAPH_\n\xc3\x98stisen er omr\xc3\xa5dene utenfor Kvitsj\xc3\xb8en i Russlands \xc3\xb8konomiske sone. Vestisen eller Vesterisen er havomr\xc3\xa5denechovedsakelig mellom Gr\xc3\xb8nland og Jan Mayen. De norske fangstkvotene for sel fastsettes etter anbefalinger fra Det internasjonale havforskningsr\xc3\xa5det, Den nordvestatlantiske fiskeriorganisasjon og Havforskningsinstituttet. Norges kvoter i 2007 var p\xc3\xa5 til sammen 46\xc2\xa0200 voksne dyr, hvorav 15\xc2\xa0000 i \xc3\x98stisen og 31\xc2\xa0200 i Vesterisen. Russland har forvaltningsansvar for bestanden i \xc3\x98stisen, mens bestandene i Vesterisen er spredt over flere lands fiskerijursidiksjoner.\n_START_SECTION_\nUlykker\n_START_PARAGRAPH_\nUlykkene i Vestisen inntraff i 1952 da fem norske selfangstskuter fra Troms og Sunnm\xc3\xb8re med tilsammen 78 mann ombord forsvant under en kraftig storm i Vestisen ved Gr\xc3\xb8nland.'